Diari Oficial de la Generalitat Valenciana


Sumari del DOGV 6894, del 02-11-2012 (2012/10623)

RESOLUCIÓ de 29 d'octubre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Institut de la Cinematografia i de les Arts Audiovisuals (Filmoteca Espanyola) i l'Institut Valencià de l'Audiovisual i de la Cinematografia Ricardo Muñoz Suay, per a la posada en marxa del lloc web Berlanga Film Museum.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6894

Data del DOGV
:   02-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10326


Data del document
:   29-10-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 29 d'octubre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Institut de la Cinematografia i de les Arts Audiovisuals (Filmoteca Espanyola) i l'Institut Valencià de l'Audiovisual i de la Cinematografia Ricardo Muñoz Suay, per a la posada en marxa del lloc web Berlanga Film Museum. [2012/10290]  
L'Institut de la Cinematografia i de les Arts Audiovisuals (Filmoteca Espanyola) i l'Institut Valencià de l'Audiovisual i de la Cinematografia Ricardo Muñoz Suay han subscrit, prèvia tramitació reglamentària, el 4 d'octubre de 2012, el conveni de col·laboració per a la posada en marxa del lloc web Berlanga Film Museum.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 978/2012, i que figura com a annex d'esta resolució.  
  
València, 29 d'octubre de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
Conveni de col·laboració entre l'Institut de la Cinematografia i de les Arts Audiovisuals (Filmoteca Espanyola) i l'Institut Valencià de l'Audiovisual i de la Cinematografia Ricardo Muñoz Suay, per a la posada en marxa del lloc web Berlanga Film Museum  
  
València, 4 d'octubre de 2012  
  
Reunits  
D'una part: Nuria Cidoncha Castellote, directora general de l'Institut Valencià de l'Audiovisual i de la Cinematografia Ricardo Muñoz Suay (d'ara en avant IVAC), que actua en nom i representació de l'IVAC en virtut de l'article 5.3 de la Llei de la Generalitat Valenciana 5/1998, de 18 de juny, de creació de l'Institut Valencià de Cinematografia Ricardo Muñoz Suay, modificada per la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat i per la Llei 12/2009, de 23 de desembre, de Mesures Fiscals, de Gestió Administrativa i Financera i d'Organització de la Generalitat,   
D'una altra part: Susana de la Sierra Morón, directora general de l'Institut de la Cinematografia i de les Arts Audiovisuals (d'ara en avant ICAA), nomenada per Reial Decret 146/2012, de 13 de gener, en nom i representació de l'esmentat organisme autònom del Ministeri d'Educació, Cultura i Esport en què s'enquadra la Filmoteca Espanyola,   
  
Manifesten  
I. Que l'Institut de la Cinematografia i de les Arts Audiovisuals té encomanades normativament a la Filmoteca Espanyola les funcions de recuperació, restauració, conservació i difusió del patrimoni cinematogràfic espanyol.  
II. Que l'Institut Valencià de l'Audiovisual i la Cinematografia Ricardo Muñoz Suay té com a finalitat l'adquisició, conservació, restauració, estudi i difusió del patrimoni audiovisual i dels béns culturals directament relacionats amb este, el foment i la promoció de l'audiovisual valencià i la planificació, execució i coordinació de la política cultural de la Generalitat en el camp de la cinematografia i l'audiovisual.  
  
III. Que Luis García Berlanga és un cineasta valencià l'obra del qual és una de les més importants de la història del cine espanyol i part essencial del patrimoni cinematogràfic que correspon difondre a ambdós organismes.  
IV. Que des de fa algun temps ambdós institucions col·laboren de manera complementària en la investigació de l'obra cinematogràfica de Luis García Berlanga amb l'objectiu comú de garantir la seua preservació i difusió.  
V. Que l'Institut Valencià de l'Audiovisual i de la Cinematografia Ricardo Muñoz Suay, amb la col·laboració de l'ICAA i altres entitats, té previst posar en funcionament el Berlanga Film Museum (d'ara en avant BFM), museu en línia que servirà de referent mundial de la figura de Luis García Berlanga. Este museu en línia contindrà informació del cineasta, la seua biografia, filmografia i qualsevol documentació que siga rellevant.  
A este efecte, l'ICAA i l'IVAC subscriuen el present conveni de col·laboració amb les següents   
  
Clàusules  
  
Primera. Objecte del conveni  
L'objecte del conveni és regular la col·laboració de l'Institut de la Cinematografia i de les Arts Audiovisuals (ICAA) i l'Institut Valencià de l'Audiovisual i de la Cinematografia (IVAC) en el desenrotllament del contingut del museu en línia denominat Berlanga Film Museum (BFM). En particular, la col·laboració entre ambdós entitats, sense perjuí del que s'establix més avant, es concretarà en la creació d'arxius digitals del material gràfic i documental que conserva i custodia l'ICAA relacionat amb l'obra de Luis García Berlanga per a la seua mostra a través del lloc web BFM de l'IVAC.   
  
Segona. Actuacions que s'han de realitzar  
En l'àmbit de la col·laboració regulada en el present conveni, les parts realitzaran les actuacions següents:   
1. L'ICAA, a través de Filmoteca Espanyola, s'encarregarà de digitalitzar amb metadades i OCR els materials no fílmics de caràcter gràfic i documental relacionats amb l'obra de Luis García Berlanga que es conserven i es custodien en els seus arxius i que es consideren oportuns per ambdós institucions per a formar part del lloc web BFM de l'IVAC.   
2. L'ICAA cedirà a l'IVAC, amb caràcter no exclusiu en tot o en part, una còpia dels arxius digitals que continguen esta documentació gràfica i documental per als fins indicats més amunt.   
3. L'ICAA també cedirà una còpia en betacam digital, amb logo incorporat de la Filmoteca Espanyola, de les pel·lícules El circo (Luis García Berlanga, 1950) i Paseo por una guerra antigua (Luis García Berlanga-Juan Antonio Bardem, 1949), ambdós de la col·lecció Escola Oficial de Cinematografia (IIEC/EOC), per a la seua incorporació únicament i amb caràcter no exclusiu al lloc web del BMF de l'IVAC.  
4. L'IVAC aportarà els documents gràfics dels seus fons digitalitzats amb metadades i OCR.  
5. L'IVAC es farà càrrec de la posada en marxa del lloc web BFM de l'IVAC, del seu manteniment i funcionament. El compromís de l'ICAA (Filmoteca Espanyola) es concreta en la digitalització i cessió no exclusiva de les reproduccions digitals indicades més amunt, sense que assumisca cap altre cost derivat del desenrotllament i manteniment del lloc web BFM de l'IVAC.  
6. L'IVAC es compromet a realitzar les actuacions necessàries i gestionar l'obtenció dels drets d'explotació davant dels seus titulars de tots els materials que hagen de ser incorporats en el lloc web BFM de l'IVAC, tant els procedents de l'ICAA (Filmoteca Espanyola) com del seu propi fons. A este efecte, l'ICAA (Filmoteca Espanyola) facilitarà a l'IVAC, si en disposa, informació respecte d'això.  
7. L'IVAC permetrà a l'ICAA incorporar un enllaç en la pàgina web de la Secretaria d'Estat de Cultura al lloc web BFM de l'IVAC.  
  
Tercera. Constància de la col·laboració institucional  
L'IVAC es compromet, prèvia consulta a l'ICAA, a realitzar les accions d'inserir i publicitar el logotip de l'ICAA-Filmoteca Espanyola en tots aquells actes i suports de comunicació o difusió que tinguen alguna relació amb l'activitat objecte d'este conveni.   
Això implicarà, si és el cas, la presència del logotip de l'ICAA-Filmoteca Espanyola en el lloc web BFM. L'ICAA designarà el logotip o llegenda que s'inserirà en tots els suports de comunicació i difusió que es realitzen amb este motiu.  
  
Quarta. Memòria de les actuacions  
Les activitats de col·laboració previstes en este conveni es desenrotllaran en un termini de 4 mesos a partir de la data de la firma. Una vegada finalitzat este, la documentació custodiada en la Filmoteca Espanyola que haja sigut objecte de cessió a l'IVAC serà relacionada en un document que ambdós parts firmaran i formarà part del present document. Qualsevol modificació que es realitze posteriorment haurà de tindre constància escrita i firmada per les parts.  
  
Quinta. Seguiment de les actuacions  
A fi de facilitar el seguiment de l'objecte d'este conveni i les actuacions comunes que respecte al lloc web BFM es realitzen, es constituirà una comissió mixta composta paritàriament per representants de la institucions firmants. Esta comissió està integrada per la directora de l'ICAA o per la persona en qui delegue i per la directora general de l'IVAC o per la persona en qui delegue, i per un representant més per cada una de les parts.  
Els membres d'esta comissió assistiran a les reunions per al seguiment i desenrotllament del lloc web BFM. Les reunions seran convocades quan es considere necessari i a instàncies de qualsevol de les entitats firmants.  
  
Sexta. Vigència i duració  
Ambdós parts expressament reconeixen la seua vocació de permanència i de col·laboració mútua en el desenrotllament i manteniment dels continguts del lloc web BFM, per la qual cosa el present conveni entrarà en vigor el dia que es firme i mantindrà la seua vigència durant el temps en què el lloc web BFM estiga en funcionament.  
  
Sèptima. Modificacions i resolució  
El conveni podrà ser modificat per voluntat de les parts durant la seua vigència, amb l'acord previ per escrit. La seua resolució podrà produir-se per mutu acord, per incompliment o per renúncia d'alguna de les parts, sempre que es produïsca per causa justificada i amb preavís d'un mes.   
  
  
Octava. Jurisdicció competent  
Les parts resoldran de mutu acord qualsevol problema d'interpretació del present conveni de naturalesa administrativa. En absència d'acord serà competent la jurisdicció contenciosa administrativa per a conéixer les qüestions litigioses que puguen sorgir.  
  
I en prova de conformitat ambdós parts subscriuen el present conveni en el lloc i la data expressats en l'encapçalament, per duplicat i a un sol efecte.  
  
Per l'Institut de la Cinematografia i de les Arts Audiovisuals (Filmoteca Espanyola),  
Susana de la Sierra Morón  
  
Per l'Institut Valencià de l'Audiovisual i de la Cinematografia,  
  
Nuria Cidoncha Castellote  
  
Este conveni ha sigut informat de conformitat per l'Advocacia de l'Estat del Ministeri d'Educació, Cultura i Esport amb data 18 de juny de 2012.  
Este conveni ha sigut examinat i informat favorablement per la Direcció General de Coordinació de Competències amb les comunitats autònomes del Ministeri d'Hisenda i Administracions Públiques. Amb data 4 d'octubre de 2012 se'n va autoritzar provisionalment la subscripció en els termes del dit projecte, i es van iniciar els tràmits per a la ratificació de la mencionada autorització pel Consell de Ministres.